ILMOITUS – JULKINEN KUULEMINEN

Meksikolainen nimi, joka on tarkoitus suojata tislattujen alkoholijuomien maantieteellisenä merkintänä Euroopan unionissa

(2019/C 229/04)

Vuonna 1997 tehdyn Euroopan yhteisön ja Meksikon yhdysvaltojen välisen nimitysten vastavuoroista tunnustamista ja suojaa tislattujen alkoholijuomien alalla koskevan sopimuksen, jäljempänä ’tislattuja alkoholijuomia koskeva vuoden 1997 sopimus’, liitteessä I ja II olevien tislattujen alkoholijuomien luetteloiden säännöllistä päivitystä varten Meksiko on toimittanut tislattuja alkoholijuomia koskevan vuoden 1997 sopimuksen nojalla suojattavaksi liitteenä olevassa taulukossa mainitun nimen. Euroopan komissio harkitsee parhaillaan, suojataanko kyseinen nimi tislattuja alkoholijuomia koskevan vuoden 1997 sopimuksen nojalla teollis- ja tekijänoikeuksien kauppaan liittyvistä näkökohdista tehdyn TRIPS-sopimuksen 22 artiklan 1 kohdan mukaisina maantieteellisinä merkintöinä.

Komissio kehottaa kaikkia jäsenvaltioita ja kolmansia maita sekä jäsenvaltioissa tai kolmansissa maissa asuvia tai niihin sijoittautuneita luonnollisia henkilöitä tai oikeushenkilöitä, joiden oikeutettua etua asia koskee, esittämään vastaväitteitä tällaisesta suojaamisesta toimittamalla sille asianmukaisesti perustellun lausuman.

Vastaväitteet on toimitettava komissiolle yhden kuukauden kuluessa tämän tiedonannon julkaisupäivästä. Vastaväitteet on lähetettävä sähköpostiosoitteeseen AGRI-A3@ec.europa.eu.

Vastaväite voidaan ottaa tutkittavaksi ainoastaan, jos se on toimitettu komissiolle edellä mainitussa määräajassa ja jos siinä osoitetaan, että

a) ehdotetun nimen suojaaminen aiheuttaisi ristiriidan kasvilajikkeen tai eläinrodun nimen kanssa, minkä takia kuluttajaa johdettaisiin harhaan tuotteen todellisesta alkuperästä;

b) ehdotettu nimi on kokonaan tai osittain homonyyminen sellaisen nimen kanssa, joka on jo suojattu unionissa tislattujen alkoholijuomien määritelmistä, kuvauksesta, esittelystä ja merkinnöistä, tislattujen alkoholijuomien nimien käytöstä muiden elintarvikkeiden esittelyssä ja merkinnöissä, tislattujen alkoholijuomien maantieteellisten merkintöjen suojaamisesta, maatalousperäisen etyylialkoholin ja maatalousperäisten tisleiden käytöstä alkoholijuomissa ja asetuksen (EY) N:o 110/2008 kumoamisesta annetun Euroopan parlamentin ja neuvoston asetuksen (EU) N:o 2019/787 (1) mukaisesti, tai nimi sisältyy sopimuksiin, joita unioni on tehnyt jonkin seuraavassa luetellun maan kanssa: — Sveitsi (2) — Korea (3) — Keski-Amerikka (4) — Chile (5) — Kolumbia, Peru ja Ecuador (6) — Serbia (7) — Moldova (8) — Georgia (9) — Liechtenstein (10) — Yhdysvallat (11) — Kanada (12) — Ukraina (13)

c) ehdotetun nimen suojaaminen saattaisi johtaa kuluttajaa harhaan tuotteen tunnistamisessa tavaramerkin maineen ja tunnettavuuden sekä sen käytössäoloajan pituuden vuoksi;

d) ehdotetun nimen suojaaminen vaarantaisi kokonaan tai osittain samankaltaisen nimityksen tai tavaramerkin olemassaolon tai vähintään viiden vuoden ajan ennen tämän ilmoituksen julkaisupäivää markkinoilla laillisesti olleiden tuotteiden olemassaolon;

e) tai vastaväitteen sisältämien tietojen perusteella voidaan päätellä, että nimi, jolle harkitaan suojaa, on yleisnimi.

Edellä mainittuja perusteita on arvioitava niin, että huomioidaan unionin alue, jolla teollis- ja tekijänoikeuksien osalta tarkoitetaan ainoastaan yhtä tai useampaa aluetta, jolla kyseiset oikeudet on suojattu. Kyseisen nimen suojaaminen Euroopan unionissa edellyttää, että asiasta annetaan säädös, jolla muutetaan tislattuja alkoholijuomia koskevan vuoden 1997 sopimuksen liitteitä.

Meksikolainen nimi, joka on tarkoitus suojata tislattujen alkoholijuomien maantieteellisenä merkintänä Euroopan unionissa (14)

Nimi Lyhyt kuvaus Raicilla Agaavesta valmistettu tislattu alkoholijuoma

(1) EUVL L 130, 17.5.2019, s. 1.

(2) Neuvoston päätös, tehty 25 päivänä toukokuuta 2009, Euroopan yhteisön ja Sveitsin valaliiton välistä maataloustuotteiden kauppaa koskevaa sopimusta muuttavan Euroopan yhteisön ja Sveitsin valaliiton välisen sopimuksen tekemisestä (EUVL L 136, 30.5.2009, s. 1).

(3) Neuvoston päätös 2011/265/EU, annettu 16 päivänä syyskuuta 2010, Euroopan unionin ja sen jäsenvaltioiden sekä Korean tasavallan välisen vapaakauppasopimuksen allekirjoittamisesta Euroopan unionin puolesta ja sen väliaikaisesta soveltamisesta (EUVL L 127, 14.5.2011, s. 1).

(4) Sopimus Euroopan unionin ja sen jäsenvaltioiden sekä Keski-Amerikan välisestä assosiaatiosta (EUVL L 346, 15.12.2012, s. 3).

(5) Sopimus Euroopan yhteisön ja sen jäsenvaltioiden sekä Chilen tasavallan välisestä assosiaatiosta – Päätösasiakirja (EYVL L 352, 30.12.2002, s. 3).

(6) Euroopan unionin ja sen jäsenvaltioiden sekä Kolumbian ja Perun välinen kauppasopimus (EUVL L 354, 21.12.2012, s. 3).

(7) Neuvoston ja komission päätös 2013/490/EY, Euratom, annettu 22 päivänä heinäkuuta 2013, Euroopan yhteisöjen ja niiden jäsenvaltioiden sekä Serbian tasavallan välisen vakautus- ja assosiaatiosopimuksen tekemisestä (EUVL L 278, 18.10.2013, s. 14).

(8) Maantieteellisten merkintöjen alakomitean päätös N:o 1/2016, hyväksytty 18 päivänä lokakuuta 2016, Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen liitteiden XXX-C ja XXX-D muuttamisesta [2016/2127] (EUVL L 335, 9.12.2016, s. 1).

(9) Maantieteellisten merkintöjen alakomitean päätös N:o 1/2016, annettu 10 päivänä marraskuuta 2016, Euroopan unionin, Euroopan atomienergiayhteisön ja niiden jäsenvaltioiden sekä Georgian välisen assosiaatiosopimuksen liitteen XVII-C ja liitteessä XVII-D olevan B osan muuttamisesta [2016/2128] (EUVL L 335, 9.12.2016, s. 133).

(10) Euroopan yhteisön, Sveitsin valaliiton ja Liechtensteinin ruhtinaskunnan välinen lisäsopimus Euroopan yhteisön ja Sveitsin valaliiton välillä maataloustuotteiden kaupasta tehdyn sopimuksen laajentamisesta koskemaan Liechtensteinin ruhtinaskuntaa (EUVL L 270, 13.10.2007, s. 6).

(11) Agreement in the form of an Exchange of Letters between the European Community and the United States of America on the mutual recognition of certain distilled spirits/spirit drinks (EYVL L 157, 24.6.1994, s. 37).

(12) Euroopan yhteisön ja Kanadan välinen sopimus viinien ja väkevien alkoholijuomien kaupasta (EUVL L 35, 6.2.2004, s. 3).

(13) Euroopan unionin ja sen jäsenvaltioiden sekä Ukrainan välinen assosiaatiosopimus (EUVL L 161, 29.5.2014, s. 3).

(14) Meksikon viranomaisten toimittama nimi tislattuja alkoholijuomia koskevan vuoden 1997 sopimuksen liitteiden I ja II päivittämistä varten. Luettelossa oleva nimi on rekisteröity Meksikossa.